 CAROLINE WAFULA na WINNIE ONYANDO TUME ya Kupambana na Ufisadi (EACC) sasa inasema kuwa Kaunti ya Uasin Gishu imegeuka kuwa kitovu cha unyakuzi wa mashamba ya umma. Kulingana na EACC, wanyakuzi hao sasa ‘wamevamia’ kaunti hiyo kutokana na uchumi wake ambao unanawiri. Haya yanajiri wakati ambapo Eldoret inasubiri kutajwa kuwa jiji. Msukumo wa kuutaka mji alikozaliwa Rais William Ruto utajwe jiji ulishika kasi mara baada ya kuapishwa kwa rais huyo na mchakato huo unaendelea vyema. Hii ilifuatia idhini ya Seneti mnamo Septemba, 2023. Kulingana na Gavana Jonathan Chelilim Bii, Gavana wa pili wa Uasin Gishu tangu ujio wa ugatuzi, tatizo la unyakuzi wa ardhi katika kaunti hiyo ni tata. Hivyo aliitaka tume hiyo kuingilia kati suala hilo. Hapo awali, gavana wa Uasin Gishu alikashifu kiwango ambacho mashirika ya umma huko Eldoret yalivyovamiwa na wanyakuzi, na kupendekeza uchunguzi wa haraka ufanywe. Kando na hayo alitaka mali zote za umma ndani ya mji huo kusajiliwa ili kuziokoa dhidi ya wanyakuzi. Gavana huyo alidokeza kuwa kitengo kilichogatuliwa kina hatari ya kupoteza ardhi ya shirika yenye thamani ya mabilioni ya pesa kwa wanyakuzi. Maeneo ya Racecourse, Langas, Kapseret, na mengine karibu na mji wa Eldoret ndiyo yameathiriwa zaidi. Kulingana na gavana huyo, baadhi ya maeneo yaliyonyakuliwa na huku hospitali ya kaunti, kituo cha zimamoto, na sehemu ya afisi za kaunti. Kulingana na gavana huyo, baadhi ya wanyakuzi hao wana hati ambazo hazipo kwenye ofisi ya Msajili wa Ardhi. Ni kwa msingi huo ambapo Gavana wa Uasin Gishu Jumanne alialika tume ya kukabiliana na ufisadi kuingilia kati suala hilo na kuchunguza kile alichotaja kuwa unyakuzi mkubwa wa ardhi katika eneo la Rift Valley. “Tafadhali tembelea kaunti yangu ambako tuna tatizo la kihistoria la unyakuzi wa ardhi. Suala hilo ni tata sana. Hata ofisi yangu imechukuliwa,” alisema gavana huyo siku ya Jumanne, kwenye mkutano na EACC. “Wanyakuzi wa ardhi wanachukua fursa ya kushindwa kwa serikali ya zamani kufanya uchunguzi na kuweka kusajili mali ya umma,” gavana huyo alisema siku za nyuma, akiapa kutwaa tena huduma zote za umma na ardhi ambayo kwa sasa iko mikononi mwa makampuni. Alizungumza huku mwenzake wa Kisumu, Gavana Anyang’ Nyongó akibainisha kuwa tatizo la unyakuzi wa ardhi nchini Kenya ni kubwa. Kwa upande wake, Gavana Nyong’o alitoa mfano wa kisa cha Kisumu ambapo ardhi iliyokusudiwa kuwa ya mji huo kwa ajili ya ujenzi wa viwanda ilinyakuliwa. Naye Bw Charles Rasugu, Meneja wa EACC eneo la Rift Valley alisema tatizo la kunyakua ardhi ya umma katika kaunti ya Uasin Gishu ni kubwa, akibainisha kuwa ni miongoni mwa maeneo yenye uwezekano mkubwa wa ukuaji wa uchumi, hivyo kuvutia wanyakuzi. Kufikia sasa, kulingana na Meneja wa Kanda wa EACC, tume hiyo imeweza kutwaa ardhi ya thamani ya Sh27 bilioni na kukomesha upotevu wa rasilimali za umma za thamani ya Sh300 bilioni kupitia ufisadi. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  